Dörphagen

**Dörphagen** () is en Dörp in de Gemeen Hagen in’n Landkreis Cuxhoben, Neddersassen. Binnen de Gemeen billt de Oort en egen polietsche Oortschop.

## Geografie

De Oort liggt op de Oosterholter Geest. Dat Water ut dat Rebeed flütt över Gravens na de Drept hen af, de annerthalv Kilometer in’n Westen langsflütt. Ut de Rebeden in’n Oostdeel von Dörphagen flütt dat Water deelwies ok na de Gackau.

De Naveröörd sünd Börsten un Braamst in’n Noorden, Finn un Finterbarg in’n Noordoosten, Albst, Büggeln un Hoop in’n Süüdoosten, Wolsbuddel, Heesen, Leernst un Neenhusen in’n Süüdwesten, Harmonie un Uthlederbarg in’n Westen un Hagen in’n Noordwesten.

## Historie

To de öllsten Funnen ut Dörphagen höört de Grootsteengräver bi Dörphagen.

Dörphagen kummt 1110 as *Hagen* toeerst in de Oorkunnen vör. In’n Naam von’n Oort finnt sik de Sülv *[[-hagen]]*, de in en ganze Reeg von Oortsnaams vörkummt un *inheegt Stück Land* bedüüdt. Dörphagen hett fröher eenfach blots *Hagen* heten. Düsse Naam is övergahn op de Borg Hagen, de in’n Noordwesten von dat Dörp leeg. Later is dat Dörp denn *Dörphagen* nöömt worrn, üm en Ünnerscheed to *Borghagen* to maken un to dat Dörp *[[Hagen (Landkreis Cuxhoben)|Dammhagen]]*, dat sik mit de Tied bi de Borg billt hett. Vondaag warrt *Dammhagen* mehrstendeels eenfach *Hagen* nöömt.

### Verwaltungsgeschicht

In de Franzosentied von 1810 bet 1814 hett de Oort to de Mairie Dammhagen in’n Kanton Hagen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

Vör 1885 weer Dörphagen in de Böörd Braamst von dat Amt Hagen un na 1885 in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort weer fröher en egenstännige Gemeen, de von’n 1. Januar 1970 bet 28. Februar 1974 Maat von de Samtgemeen Hagen weer. Mit de Gemeenreform in Neddersassen an’n 1. März 1974 is Dörphagen Deel von de Gemeen Hagen worrn. An’n 1. Januar 2014 is de Gemeen Hagen denn tohoop mit de ganze Samtgemeen Hagen oplööst un Deel von de ne’e Gemeen Hagen worrn. Sietdem billt Dörphagen binnen de Gemeen en Oortschop mit egen Oortsvörsteiher.

### Inwahnertall

### Religion

Dörphagen is evangeelsch-luthersch präägt un höört to dat Kaspel von de Jacobi-Kark in Braamst.

För de Kathoolschen is de Hillig-Hart-Jesu-Kark in Geestmünn tostännig.

### Wapen

Dat Wapen von Dörphagen wiest op blauen Grund op en grönen Dreebarg in’n Schildfoot en halven gollen Lööw mit rode Tung un Klauen, de in de rechte Klau en sülvern Sweert höllt. Blangen den Lööw vörn is en gollen Kleverbladd to sehn un achtern en gollen Ohr.

Utklamüsert hett dat Wapen de Heraldiker Gustav Völker. De Barg steiht för den Galgenbarg von de Böörd Braamst, de in Dörphagen weer. De Lööw mit dat Sweert is Symbool för de Sühn vör Gericht. Kleverbladd un Ohr staht för de Bueree.

### Oortsvörsteihers

* 1. Januar 2014–: Udo Allmers (CDU)

## Weertschop un Infrastruktur

För Dörphagen is de freewillige Füürwehr Hagen mit tostännig.

### Verkehr

An Dörphagen langs löppt de Landsstraat 135 (fröher Deel von de Bundsstraat 6), de in’n Noordwesten an Stotel langs na Bremerhoben-Wulsdörp geiht un in’n Süden över Hoop un Garlst na Ihlpohl un Bremen-Noord. Lüttjere Straten loopt na Albst, Wolsbuddel un Hagen.

De nächste Autobahn is de Autobahn 27 (Afsnidd Bremen–Bremerhoben). De Opfohrt 13 Uthleer liggt so acht Kilometer in’n Süüdwesten von Dörphagen an de K&nbsp;48.

De nächste Bahnhoff is so bi acht Kilometer wied weg in’n Oosten de Bahnhoff Lübbs an de Bahnlien Bremen–Bremerhoben.

### Scholen

De ole Volksschool in Dörphagen hett in de Johren 1960 dichtmaakt.

## Footnoten





## Weblenken